Cel mai recent sondaj Eurobarometru standard publicat astăzi arată că europenii doresc ca UE să fie mai puternică şi mai independentă, se arată într-un comunicat al Comisiei Europene, remis redacţei.
În special, peste trei sferturi dintre europeni (77 %) sprijină o politică de apărare şi de securitate comună la nivelul ţărilor UE, în timp ce peste şapte din zece cetăţeni ai UE (71 %) sunt de acord că UE trebuie să îşi consolideze capacitatea de a produce echipamente militare. În plus, respondenţii consideră că securitatea şi apărarea (34 %) reprezintă domeniul prioritar de acţiune pentru UE pe termen mediu, urmat îndeaproape de climă şi de mediu (30 %), arată datele comunicatului.
În contextul războiului de agresiune al Rusiei împotriva Ucrainei, aproape nouă din zece respondenţi (87 %) sunt de acord să ofere asistenţă umanitară celor afectaţi de război şi peste opt (83 %) sunt de acord să primească în UE persoane care fug din calea războiului. Un procent de 72 % din cetăţenii UE sprijină sancţiunile economice împotriva guvernului rus şi a întreprinderilor şi persoanelor fizice din Rusia, iar 70 % sunt de acord să ofere sprijin financiar Ucrainei, informează sursa.
În ceea ce priveşte percepţia asupra situaţiei economiei europene, aceasta s-a îmbunătăţit din toamna anului 2023, 47 % din respondenţi calificând-o în prezent drept "bună" - cel mai ridicat nivel din 2019. În plus, peste şase din zece cetăţeni ai UE (62 %) sunt, de asemenea, optimişti în ceea ce priveşte viitorul UE, transmite sursa menţionată.